**Arbejdsspørgsmål til *Introduktion til socialkonstruktionisme. Videnskabsteori og praksis***

* Diskutér med afsæt i socialkonstruktionismens opfattelse af sprogets betydning: Hvilke betydninger kan det få for lærerarbejdet, at vi ikke har nogen direkte/uformidlet adgang til vores omverden?
* Undersøg igennem eksempler fra praksis, hvordan skiftet i magtperspektivet fra besiddet magt til produktiv magt kan have betydning for, hvordan man forholder sig til en situation – for eksempel i en skoleklasse.
* På hvilke måder har det en væsentlig betydning, at man ser magt og viden som gensidigt infiltrerede?
* Diskutér, hvorfor det har så fundamentale konsekvenser for perspektivet, at det er antirealistisk frem for realistisk. Hvad tvinger det os til som praktikere?
* Hvilken betydning kan det få for pædagogisk arbejde, at man vælger at fokusere mere på det relationelle end på det individuelle? Eksempelvis i forbindelse med spørgsmål om trivsel eller mobning.
* Diskutér med afsæt i eksempler fra egen praksis/ erfaring, hvordan socialkonstruktionismens perspektiv på eksempelvis diagnoser, køn og etnicitet kan føre til nye forståelser.
* Hvilken betydning vil socialkonstruktionismens etiske perspektiv kunne have i en pædagogisk praksis? For henholdsvis elever, lærere, skolen som institution og forældrene?
* Hvilken betydning kunne det have for en pædagogisk praksis, hvis anklagen om relativisme ikke kunne tilbagevises – det vil sige, hvis de lærere og pædagoger, der var inspirerede af socialkonstruktionismen, var relativister?
* Find eksempler fra egen praksis/ erfaring på, hvad det vil sige at ”forholde sig kritisk” i en socialkonstruktionistisk optik.
* Hvilke faldgruber kan der være forbundet med at anvende socialkonstruktionismens pointer i forbindelse med pædagogisk praksis? Hvad kan tilgangen sætte fokus på, og hvad ses der bort fra?